1Matéi tau makessingngé sibawa matinulué maggama, na dé’gaga majeppuiwi iyaré’ga jampangiwi. Maténana, leppe’i mennang polé ri abalaé sibawa mappésauwi sibawa damé.
2(57:1)
3Iyakiya iko, tau madosaé, poléno untu’ riadéléki! Dé’ mulebbi makessing naiya tukang passéhéré’é, tau iya pojiyéngngi malaweng sibawa cakkuribangngé!
4Niga mucawa-cawai? Niga muwéllé-kéllé? Tenniyakoga wijanna pabbellé sibawa parronta’é?
5Musompai déwata-déwata acommokengngé sibawa leppessangngi alému rikuwasai ri napessummu ri yawana ajukajung makarame’é. Mukuburu’i ana’-ana’mu ri lompo saloé, ri yelle-elle batué.
6Jaji sinnanna paddeppungekko batu-batu malengngo polé kuwaro. Iyanaro bagiyammu! Lao ri batu-batuéttoro tiri’ko anggoro sibawa makkasuwiyangeng gandong. Muwasengngi masennakka sibawa sininnaro?
7Laoko ri tompo-tompo bulué untu’ makkasuwiyangeng akkarobangeng sibawa sennangiwi napessummu.
8Mupasangngi dato-dato’mu iya macarépaé ri tau-tau tange’na bolamu. Musalai-Ka. Muludungngi pakéyammu sibawa ménré ri onrong atinrong iya rilowangiyé sibawa canrimmu iya mupéssaroiyé untu’ méwako siyatinrong, nainappa musennangi napessummu.
9Pakéko minnya sibawa wangi-wangiyang, nainappa lao sompai déwata Molokh. Kirikko sining suro lao ri wanuwa-wanuwa mabélaé, mala lao ri linona tau maté.
10Teppettu paddennuwakko sipposo-poso sappa déwata-déwata. Muwasengngi mennang naulléi mpérékko sumange baru, angkammu dé’ mumancaji malemma.
11Makkedai PUWANGNGE, "Niga iyaro déwata-déwataé iya mébbuékko métau, angkammu mabbellé sibawa dé’na muwéngngerak-Ka? Dé’naga musompa-Ka nasaba maitta senna’-Ka mammekko?
12Iyakiya Upaissengiko; iyaro atinuluremmu dé’ natongeng, sibawa sininna pangkaukemmu dé’ nakkéguna untu’ alému.
13Rékko gorako, leppessangngi iyaro sining dato-dato’é passalama’ko! Teddéngngi matu naluttureng anging nenniya lennye sibawa séddi seppung nappase! Iyakiya tau iya mallinrungngé ri Iyya namanai matu iyaro wanuwaé sibawa sompa-Ka ri Bola-Ku."
14Engka iya makkedaé, "Ebbuno sibawa passadiyano laleng untu’ umma’-Ku, paddésu’i sininna palawa-lawaiyé."
15Saba’ makkuwaiyé adanna Allataala Iya Pommatanré sibawa mapaccingngé, iya makuwasaé untu’ mannennungeng, "Monroka ri onrong iya matanré sibawa mapaccingngé, iyakiya ri yelle’nato sining tau iya mariyawa atié sibawa iya sesse’éngngi dosa-dosana, untu’ palisui sumange’na sibawa amménasanna mennang.
16Dé’ na untu’ mannennungeng Upassalai umma’-Ku; dé’ na untu’ matteru-teru macai-Ka, kuwammengngi dé’ mennang napettu paddennuwang, padahal Iyya ritu patuwoi mennang.
17Dosa angowanna mennang mébbu-Ka macai, rimakkuwannanaro Uhukkungngi mennang sibawa Usalai. Iyakiya matedde atiwi mennang sibawa tette’i piléi lalenna muto.
18Purani uwita kédona mennang, iyakiya Upajjappa towi matu mennang. Maélo-Ka pimpingngi sibawa tulungngi mennang sibawa saléworiwi tau iya messé atié.
19Maélo-Ka mabbéré atennangeng lao risininna tauwé, muwi macawé’é iyaré’ga mabélaé. Maélo-Ka pajjappai umma-Ku
20Iyakiya tau majaé iyanaritu pada-padai tasi’é iya mabbombangngé sibawa dé’ naengka natennang. Solo’na tiwii roppo sibawa bungka.
21Dé’gaga atennangeng untu’ tau madosaé," adanna PUWANGNGE.
bug_Latn unk bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn